**Ministru kabineta noteikumu projekta**

**„ Statistisko klasifikāciju saraksts un šajā sarakstā iekļauto statistisko klasifikāciju ieviešanas, uzturēšanas un publicēšanas kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1.  |  Pamatojums |  Ministru kabineta noteikumu projekts „Statistisko klasifikāciju saraksts un šajā sarakstā iekļauto statistisko klasifikāciju ieviešanas, uzturēšanas un publicēšanas kārtība” (turpmāk – noteikumu projekts) ir sagatavots, izpildot Statistikas likuma 21.panta 2.punkta prasības, kas paredz, ka Ministru kabinets apstiprina statistisko klasifikāciju sarakstu un nosaka šajā sarakstā iekļauto statistisko klasifikāciju ieviešanas, uzturēšanas un publicēšanas kārtību. |
|  2.  |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saskaņā ar Statistikas likuma pārejas noteikumu 2.punktu noteikumu projekts aizstās Ministru kabineta 2008.gada 26.maija noteikumus Nr.363 "Noteikumi par vienoto ekonomiskās informācijas klasifikācijas sistēmu un tās ieviešanas un lietošanas kārtību". Noteikumu projekta izstrādes mērķis ir apstiprināt statistisko klasifikāciju sarakstu, kas ietver nacionālās, Eiropas Savienības un starptautiskās klasifikācijas, kuras lieto visos oficiālās statistikas nodrošināšanas posmos – plānošanā, izstrādē, datu iegūšanā, apstrādē, analīzē un izplatīšanā.  Statistisko klasifikāciju sarakstā tiek iekļautas reāli izmantojamās statistiskās klasifikācijas, kas garantē oficiālās statistikas salīdzināmību un apriti nacionālajā līmenī, Eiropas Ekonomikas zonā un starptautiskajā līmenī.  Gadījumā, ja konkrētajā statistikas jomā eksistē gan Eiropas Savienības, gan starptautiskās klasifikācijas, oficiālās statistikas nodrošināšanā lieto Eiropas Savienības klasifikācijas, jo Eiropas līmenī ir izveidota svarīgāko statistisko klasifikāciju integrēta sistēma, kas sasaista Eiropas Savienības un starptautiskās klasifikācijas, un nodrošina oficiālās statistikas salīdzināmību starptautiskā līmenī.  Piemēram, Eiropas Savienības Saimniecisko darbību statistiskā klasifikācija (*NACE*) ir strukturāli saistīta ar Starptautisko standartizēto visu ekonomiskās darbības veidu klasifikāciju (*ISIC*), tāpēc oficiālās statistikas datus, kurus sagatavo saskaņā ar *NACE* un nosūta Eiropas Savienības Statistikas birojam, var izmantot arī starptautiskās organizācijas, kas datus apkopo saskaņā ar *ISIC*. Šī iemesla dēļ statistisko klasifikāciju sarakstā ir iekļauta *NACE*, bet nav iekļauta *ISIC*, jo tā reāli netiek izmantota oficiālās statistikas nodrošināšanā. Ja tomēr pēc starptautisko organizāciju pieprasījuma rodas nepieciešamība nodrošināt oficiālās statistikas datus saskaņā ar *ISIC*, tos var pārveidot ar *NACE/ISIC* kodu atbilstības tabulas palīdzību. Gadījumā, ja konkrētajā statistikas jomā neeksistē starptautiski atzītas Eiropas Savienības klasifikācijas, oficiālās statistikas salīdzināmībai un apritei gan Eiropas Ekonomikas zonā, gan starptautiskajā līmenī lieto starptautiskās klasifikācijas, piemēram, Starptautisko standartizēto profesiju klasifikāciju (*ISCO*), Starptautisko standartizēto izglītības klasifikāciju (*ISCED*) u.c. Noteikumu projekts nosaka statistisko klasifikāciju sarakstā iekļauto statistisko klasifikāciju ieviešanas, uzturēšanas un publicēšanas kārtību. Statistisko klasifikāciju ieviešana notiek tad, kad konkrētajā statistikas jomā sāk lietot pilnīgi jaunu klasifikāciju vai šobrīd lietotas klasifikācijas pārskatīto versiju, kas būtiski atšķiras no iepriekšējas redakcijas, jo ietver strukturālas izmaiņas, saistītas ar klasificēšanas objektu pārgrupēšanu un/vai papildu pozīciju un līmeņu veidošanu. Statistisko klasifikāciju ieviešanas process ietver statistisko klasifikāciju izstrādi vai pielāgošanu, ieskaitot klasifikāciju piemērošanas metodoloģijas izstrādi (pamatnostādnes, lietotāju rokasgrāmatas, klasificēšanas noteikumi u.tml.), kā arī sasaisti ar iepriekšējām versijām un pāreju no nacionālajām statistiskajām klasifikācijām uz Eiropas Savienības vai starptautiskajām statistiskajām klasifikācijām (noteikumu projekta 5.3., 5.4., 5.5. un 5.8.apakšpunkts).Statistisko klasifikāciju turpmāka lietošana paredz to uzturēšanu aktuālajā stāvoklī, veicot nelielus labojumus vai papildinājumus, kas būtiski nemaina klasifikācijas struktūru, bet pilnveido to saturu un aprakstus. Statistisko klasifikāciju uzturēšanas process ietver statistisko klasifikāciju aktualizēšanu (noteikumu projekta 5.6.apakšpunkts) un pieejas nodrošināšanu klasifikāciju elektroniskajām versijām, ieskaitot klasifikāciju datu bāzu un lietotāju aplikāciju uzturēšanu, klasifikāciju arhīvu izveidošanu u.tml. (noteikumu projekta 5.9. un 5.10.apakšpunkts). Noteikumu projekts nosaka arī vienotus nacionālo statistisko klasifikāciju izstrādes pamatprincipus, ja nacionālās statistiskās klasifikācijas veido, ņemot par pamatu konkrētajā statistikas jomā eksistējošās starptautiski atzītas klasifikācijas (paraugklasifikācijas). Noteikumu projekta pielikumā ir noteiktas par statistisko klasifikāciju ieviešanu, uzturēšanu un publicēšanu atbildīgās valsts institūcijas vai privātpersonas.  Detalizētāka informācija par statistisko klasifikāciju sarakstā iekļauto statistisko klasifikāciju aktuālajām versijām ir atrodama statistisko klasifikāciju katalogā. |
|  3.  |  Projekta izstrādē iesaistītās institūcijas |  Centrālā statistikas pārvalde un citas par vienotajā ekonomiskās informācijas klasifikācijas sistēmā un noteikumu projektā iekļautajām klasifikācijām atbildīgās valsts institūcijas. |
|  4.   |  Cita informācija |  Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt |  Par statistisko klasifikāciju piemērošanu, uzturēšanu un publicēšanu atbildīgās valsts institūcijas vai privātpersonas.  |
|  2.  |  Tiesiskā regulējuma ietekme uz tautsaimniecību un administratīvo slogu |  Noteikumu projekts pats par sevi nerada pienākumu valsts institūcijām piemērot statistisko klasifikāciju sarakstā iekļautās statistiskās klasifikācijas. Statistiskās klasifikācijas ir nepieciešamas, lai nodrošinātu oficiālās statistikas programmā noteikto oficiālo statistiku, tāpēc valsts institūcijas, kuras nodrošina oficiālo statistiku attiecīgajā jomā, ievieš, uztur un publicē šīs jomas statistiskās klasifikācijas.  |
|  3. |  Administratīvo izmaksu monetārs novērtējums |  Ņemot vērā II sadaļas 2.punktā aprakstīto, šī gada administratīvās izmaksas ir ietvertas oficiālās statistikas nodrošināšanas izmaksās saskaņā ar Valsts statistiskās informācijas programmu 2016.gadam, bet turpmākajam laika periodam – saskaņā ar Oficiālās statistikas programmu 2017. – 2019.gadam. |
|  4. |  Cita informācija |  Nav. |
| **VI. Sabiedrības līdzdalība un komunikācijas aktivitātes** |
|

|  |  |  |
| --- | --- | --- |
|  1. |  Plānotās sabiedrības līdzdalības un komunikācijas aktivitātes saistībā ar projektu |  Īpašas sabiedrības līdzdalības un komunikācijas aktivitātes nav plānotas. |
|  2.  |  Sabiedrības līdzdalība projekta izstrādē |  Lai informētu sabiedrību un nodrošinātu iespēju izteikt viedokļus, noteikumu projekts kopā ar sākotnējās ietekmes novērtējuma ziņojumu tika ievietots Ekonomikas ministrijas un Centrālās statistikas pārvaldes mājas lapā internetā, aicinot sabiedrību izteikt atsauksmes un viedokļus. |
|  3. |  Sabiedrības līdzdalības rezultāti | Atsauksmes vai viedokļi par noteikumu projektu netika saņemti. |
|  4. |  Cita informācija | Nav. |

 |
| **VII. Tiesību akta projekta izpildes nodrošināšana un tās ietekme uz institūcijām** |
|

|  |  |  |
| --- | --- | --- |
|  1. |  Projekta izpildē iesaistītās institūcijas | Centrālā statistikas pārvalde, ministrijas un citas valsts institūcijas |
|  2. |  Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūciju cilvēkresursiem. | Noteikumu projekts nemaina Centrālās statistikas pārvaldes, ministriju un citu valsts institūciju kompetenci un funkcijas.Noteikumu projekts neparedz veidot jaunas, likvidēt esošās vai reorganizēt valsts institūcijas.  |
|  3. |  Cita informācija |  Nav. |

 |

*Anotācijas III, IV un V sadaļa – projekts šīs jomas neskar.*

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka

24.11.2016

913

I.Začeste

67366897, Ieva.Zaceste@csb.gov.lv